**Lună lună!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lună lună!

Să nu-mi iei ale mele gânduri cu a ta rază vicleană,

de-o privesc în somnu-i dulce auzind un geamăt scurt,

că-ți văd raza prin fereastră atingându-i blând o geană,

n-o trezi, ci fă ca mine. privește-i doar chipul, tăcut!

De-o asemeni cu vreo floare pe care le vezi tu în grădină

înfiorând cu-a lor petale strălucirea-ți argintie,

nu-i ca ele, nu e floare, este un înger de lumină,

care-a venit să mă-nsoțească pe drumul plin de poezie.

Lasă-i te rog, somnul în pace, n-o trezi în miez de noapte,

chiar de vrei cu-ai ei ochi verzi să te privească pe fereastră,

lasă-i somnul lin să curgă și să viseze mai departe,

că poate-n vis călătorește spre lumea ei blândă și-albastră!

I-oi povesti de dimineață, când o voi trezi, cu șoapte,

că toată noaptea ai privit-o luminând-o cu-a ta rază,

i-oi povesti că-ai însoțit-o în somnul ei, întreaga noapte,

că i-ai fi vrut privirea-i verde pe fereastră, să te vază!

Acum te-ntoarce dar, cuminte, către florile-n grădină

și luminează-a lor petale cu-a ta rază delicată

că nu-i ca ele, nu e floare, este un înger de lumină,

iar primăvara-i din privire mi-a dăruit-o mie toată!